Deur Annie Olivier, Johannesburg 15 September 2019 00:00
Annie Olivier, Johannesburg, skryf: Ek het nog altyd aan Afrikaners gedink as 'n nasie met 'n groot ontdekkersgees – as mense wat nie bang is om die bekende agter te laat en die onbekende te ontdek nie.
Hoekom is ons dan so bang om die leefwêrelde van ons medelandsburgers te verken?
Die debat oor die ou landsvlag is 'n bewys van hoe ons ons ontdekkersgees verloor het. Ons is so vasgevang in ons eie onsekerhede en vooropgestelde idees dat ons ons glad nie in die skoene van ons medemens kan stel nie.
Ons, wat so hoog opgee oor watter Christene ons is.
Hoe sou jý gevoel het as iemand dit aan jóú gedoen het?
Sou jy daarvan gehou het as die simbool van daardie onderdrukking vrylik rondgeswaai is? Ons, wat meer as 115 jaar ná die Anglo-Boereoorlog nog die Britse parlementariër Jacob Rees-Mogg wil kruisig oor sy opmerkings oor die konsentrasiekampe. Ons wat weet van ou wonde.
Die reaksies in verlede week se brieweblad is so voorspelbaar en toon geen begrip dat ons almal slagoffers van misdaad en korrupsie is nie. Afrikaner, wit mens, jy is nie só spesiaal nie.